Píratar boðuðu í dag til málfundar í Iðnó um spillingu á Íslandi en fundinum var streymt í beinni á YouTube . Á fundinum las Björn Leví Gunnarsson upp nafnlausar sögur um spillingu hér á landi auk þess sem Hallgrímur Helgason talaði um málefni Samherja , Smári McCarthy ræddi ólíkar birtingarmyndir spillingar í alþjóðlegu samhengi og Þórhildur Sunna Ævarsdóttir fjallaði um þá spillingu sem viðgengst á Íslandi . „ Það er oft sagt að hérna á Íslandi sé engin spilling , að minnsta kosti ekki spilling eins og í öðrum löndum , “ sagði Björn Leví í upphafi fundarins en hann segir að nýlegir atburðir hafi sýnt okkur hversu röng sú fullyrðing sé . „ Það þarf einbeittann vilja til þess að sjá ekki spillinguna sem ríkir á Íslandi en þrátt fyrir það gerist ekki neitt . “ Fréttablaðið greindi fyrr í dag frá tveimur sögum sem Birni Leví hafði borist en í annarri þeirra var starfsmaður ráðuneytis hvattur til að brjóta lög að beiðni ráðherra . Í hinni sögunni var síðan greint frá því að komið hafi verið í veg fyrir að ónefndur aðili færi erlendis á vegum bæjarfélags eftir að hann setti út á að opinber starfsmaður hafi skrifað vín sem gos á reikning fyrir mat í ferðalagi . Björn greindi frá því á fundinum að honum hafi borist um 160 sögur í þetta skiptið en Stundin birti í dag hluta af þeim sögum þar sem spilling birtist á einn eða annan hátt . Smári McCarthy sá síðan um að flokka sögurnar en þar kom í ljós að meirihluti þeirra átti sér stað í Reykjavíkurkjördæmi og tengdust flestar sögurnar spillingu innan ríkis og sveitarfélögum , sjávarútvegi og stjórnmálum . Hér fyrir neðan má lesa nokkrar af þeim sögum sem Björn las upp á fundinum : „ Fyrir um það bil 20 árum síðan sagði mér maður í tilteknum stjórnmálaflokki frá lista sem hann fékk yfir fasteignir sem væru á leið í nauðungarsölu og hefði tiltekinn hópur manna „ forkaupsrétt “ á þeim eignum langt undir markaðsvirði áður en þær færu í uppboðsferli . Þegar ég sá listann sagði hann : „ Þú mátt ekki segja nokkrum einasta manni frá þessu . “ Eftir hrun voru eignirnar seldar aftur út úr íbúðalánasjóði í hendurnar á einhverjum flokksgæðingum . “ „ Vann um tíma hjá opinberri stofnun þar sem forstjórinn réð menn tengda tilteknum stjórnmálaflokki í góðar stöður . Menn voru reknir eða þeim bolað úr starfi á sorglegan hátt . Duglega og klára fólkið náðu ekki árangri og fengu síður stöðu - og launahækkanir heldur frekar þeir sem voru til í að horfa fram hjá spillingunni og taka þátt . “ „ Fyrir allmörgum árum skipaði forstjóri stærsta vinnuveitandans í sveitarfélaginu öllu erlendu vinnuafli að kjósa tiltekinn stjórnmálaflokk í sveitastjórnarkosningum að öðrum kosta myndi það missa vinnuna . Þessi hópur var þá stór hluti íbúa þorpsins . “ „ Í ungliðastarfi mínu barðist ég fyrir breytingum í sjávarútvegskerfinu . Fljótlega var ég kallaður á fund hjá stóru fyrirtæki á þeim vettvangi þar sem mér var sagt að ef ég hætti ekki þá þyrfti ég að finna mér aðra vinnu . “ „ Starfsfólki á stórum vinnustað sem ég vann á var smalað saman og sagt að það fengi eina klukkustund aukalega borgaða fyrir að kjósa ákveðinn einstakling fram yfir annan einstakling í stærsta flokki landsins . Sá kjörni er á þingi í dag . Forstjóri fyrirtækisins og sá kjörni hafa lengi verið góðir vinir . “ „ Ég kærði aðila sem var mér hættulegur en sagði engum frá því . Kæran fór hvergi í ferli og ekkert var gert . “